<classify> NDEGE ya Shirika la Ndege la Ethiopia, Ethiopian Airlines aina ya Boeing 737 800MAX imeanguka leo saa mbili asubuhi wakati inatoka Addis Ababa kwenda Nairobi, Kenya.Waziri Mkuu wa Ethiopia, Abiy Ahmed amethibitisha kutokea kwa ajali hiyo na ametoa pole kwa waliopoteza wapendwa wao.Kuna taarifa kwamba ndege hiyo iliyokuwa na mruko namba ET 302 ilikuwa na abiria 149 na wafanyakazi wanane.Kwa mujibu wa taarifa ya Shirika la Ndege la Ethiopia, ndege hiyo yenye usajili namba ET- AVJ iliruka leo saa 2.38 kwenye Uwanja wa Ndege wa Kimataifa wa Bole jijini Addis Ababa na ilitoweka kwenye mawasiliano saa 2.44 ikiwa kwenye eneo la Bishoftu.Taarifa hiyo inaeleza kuwa, kazi ya kuitafuta inaendelea na haijafahamika kama kuna waliosalimika au kupoteza maisha.Shirika hilo limesema, linaaminika kuwa ndege hiyo ilikuwa na abiria 149 na wafanyakazi wanane hivyo lipo kwenye mchakato wa kuthibitisha kwa kutumia taarifa za abiria za ndege hiyo.Mara ya mwisho ndege ya shirika hilo iliyokuwa ikitoka Beirut ilianguka Januari mwaka 2010 na kuua watu 90 wakiwemo abiria 83.Rais wa Kenya, Uhuru Kenyatta amesema, wamesikitishwa na taarifa za ajali ya ndege dakika sita tu baada ya kuruka.Kwenye ukurasa wake kwenye mtandao wa kijamii wa twitter, Rais Kenyatta amesema, anaziombea familia za wote waliokuwemo kwenye ndege hiyo.Waziri Mkuu wa zamani wa Kenya, Raila Odinga ametuma salamu za rambirambi kwa watu wa Ethiopia na hasa familia na ndugu za waliokuwemo kwenye ndege hiyo.  <topic>: KITAIFA 